משחק האליפות בעונת 1981/1982 בין שמשון תל אביב והפועל כפר סבא באצטדיון רמת גן
**שמשון תל אביב** היא קבוצת כדורגל ישראלית מהעיר תל אביב, אשר משחקת בליגה א'. הקבוצה נוסדה בשנת 1949, ונהגה לשחק באצטדיון בלומפילד כשהתמודדה בשיאה בליגה הבכירה בישראל. הקבוצה מזוהה עם שכונת כרם התימנים והצבע המזוהה עמה הוא ירוק. בשנת 2000 התאחדה הקבוצה עם בית"ר תל אביב ויחד הן נקראו **בית"ר שמשון תל אביב**. בשנת 2011 פרשה שמשון מהאיחוד וחזרה להתקיים כמועדון עצמאי. בשנת 2014 הקים המועדון מחדש את קבוצת הבוגרים.

היסטוריה
--------

הקבוצה נוסדה בשכונת כרם התימנים בתל אביב בשנת 1949, ונקראה על שם בן השכונה שמשון רוזי, ששיחק במכבי תל אביב כקשר שמאלי ונהרג בתאונת דרכים ב-23 במאי 1948 בעת מלחמת העצמאות.

בשנת 1960 עלתה הקבוצה לראשונה בתולדותיה לליגה הראשונה ושיחקה בה עד שנת 1990, למעט עונת 1974 בה שיחקה בליגה השנייה ועלתה חזרה במשחקי המבחן.

הקבוצה שיחקה 29 עונות בליגה הבכירה, והמקום הגבוה ביותר שבו סיימה היה המקום השני, אליו הגיעה פעמיים, בשנים 1971 ו-1983. בשני המקרים סיימה הקבוצה כסגניתה של האלופה מכבי נתניה.

שמשון תל אביב זכתה פעמיים רצופות בגביע הטוטו, בשנים 1987 ו-1988, תחת שרביטו של המאמן יעקב גרונדמן.

בנוסף לכך העפילה שמשון תל אביב שלוש פעמים לגמר גביע המדינה, אך בכל הפעמים נוצחה ולא הצליחה לזכות בגביע. בשנת 1966 העפילה שמשון למשחק הגמר לאחר שניצחה את הכח מכבי רמת גן משער לא חוקי, לאחר שהכדור נבעט מחוץ למגרש.

פנייתה של הכח לבית המשפט המחוזי בתל אביב כדי למנוע את קיום משחק הגמר לא הועילה, ובגמר הפסידה שמשון 1–2 להפועל חיפה. בשנת 1986 הפסידה שמשון לבית"ר ירושלים 2-1 אחרי הארכה, ובשנת 1990 הפסידה 0–1 להפועל כפר סבא. באותה עונה ירדה הקבוצה לליגת המשנה, ומאז לא חזרה יותר לליגה הבכירה.

בסיום עונת 1995/1996 נשרה הקבוצה לליגה א' מהמקום ה-15. בתום עונת 1998/1999 העפילה לליגה הארצית (הליגה השלישית בחשיבותה החל מעונת 1999/2000). בשנת 2000 התאחדה הקבוצה עם בית"ר תל אביב לקבוצה אחת שנקראה **בית"ר שמשון תל אביב**. בשנת 2011 התאחדה הקבוצה עם עירוני רמלה ושינתה את שמה לבית"ר תל אביב רמלה. כתוצאה מהצטרפות רמלה, פרשה שמשון מהאיחוד וחדלה להתקיים כקבוצה בוגרת. מחלקת הנוער של המועדון המשיכה לפעול, ובספטמבר 2014 הוקמה הקבוצה הבוגרת מחדש ונרשמה למחוז מרכז של ליגה ג'. באפריל 2016 הבטיחה את עלייתה לליגה ב' לאחר ניצחון 6–1 על עוצמה חולון. ב-11 ביוני 2021 הבטיחה את עלייתה לליגה א' לאחר ניצחון 3–1 על הפועל קריית אונו.

במהלך ההיסטוריה הופיעו עשרה שחקנים של שמשון תל אביב בנבחרת ישראל, כשהבולט ביניהם הוא גדעון דמתי עם 69 הופעות ו-21 שערים.

תארים והישגים
-------------

הליגה הבכירה
* סגנית (2): 1970/1971, 1982/1983
* מקום שלישי (2): 1979/1980, 1984/1985

גביע המדינה
* סגנית (3): 1965/1966, 1985/1986, 1989/1990

גביע הטוטו
* זכייה (2): 1986/1987, 1987/1988

שחקנים בולטים ומפורסמים בעבר
----------------------------

* גדעון דמתי
* בני דמתי
* משה רומנו
* ג'ורג' בורבה
* יצחק דרוקר
* ויקי פרץ
* שמעון כהן
* אלי כהן
* יגאל יפת
* גיורא פוס
* עזרא לוי
* ניסים ברדה
* ציון דגמי
* מומי מזרחי
* יפתח הלוי
* אפרים ארביב
* יואל מסוארי
* דוד שוקיאן
* פסח טייטלמן
* אבינועם עובדיה
* יגאל הילל
* יניב עופרי
* אסי טובי
* און דהרי
* אורי רוזנברג
* יוסי מזרחי
* מיקי שינפלד

* ראו גם: קטגוריה:כדורגלני שמשון תל אביב

#### זוכים בתואר מלך השערים של ליגת העל במדי הקבוצה

| עונה | שם השחקן | שערים | הערות |
| --- | --- | --- | --- |
| 1965/1966 | משה רומנו | 17 | יחד עם מרדכי שפיגלר ממכבי נתניה |
| 1969/1970 | משה רומנו | 15 |  |
| 1974/1975 | משה רומנו | 17 |  |

לקריאה נוספת
------------

* זוהיר בהלול, רמי ברוש, יגאל ביטון, **האנציקלופדיה לכדורגל ישראלי**, כרך ג', עמ' 209 - 213, הוצאת ישראגול, 2011

קישורים חיצוניים
----------------

* 

* שמשון תל אביב באתר ההתאחדות לכדורגל בישראל
* אבינעם פורת, גיבורי שמשון:הקבוצה המיתולוגית מכרם התימנים, באתר ynet, 19 בספטמבר 2020

הערות שוליים
------------

1. ↑  אתר למנויים בלבד אריה ליבנת, שמשון תל אביב נכנסה ללב של רבים. ספק אם ימי הפאר יחזרו שוב, באתר הארץ, 27 במאי 2023
2. ↑  א. קסורלה, להכח לא היה כח מול שמשון ת"א כבר מהפתיחה, דבר, 21 ביולי 1974
3. ↑  טובי פולק, יש בי. איי. לשמשון, מעריב, 4 במרץ 1987
4. ↑  מאיר ריפמן, גביע טוטו שני לשמשונים, מעריב, 7 באפריל 1988
5. ↑  יגאל לב, השופט פסק: המשחק על גביע ישראל - יתקיים, מעריב, 8 ביוני 1966
6. ↑  מיכאל וייסרמן, מחזירים עטרה ליושנה: שמשון עלתה לליגה ב', באתר "דאבל פס"‏, 2 באפריל 2016
7. ↑  מערכת אתר דאבל פס, הקאמבק הגדול: שמשון תל אביב עלתה לליגה א', באתר "דאבל פס"‏, 11 ביוני 2021
8. ↑  ירדן בלחסן, ‏קאמבק מיתולוגי: שמשון ת"א עלתה לליגה א', באתר ONE‏, 11 ביוני 2021

| ליגה א' דרום בכדורגל - עונת 2023/2024 |
| --- |
| 

|  |
| --- |
| הפועל אשדוד • הפועל כפר שלם • מכבי יבנה • הפועל הרצליה • מ.ס. דימונה • הפועל בקעת הירדן • הפועל מרמורק • שמשון תל אביב • ירמיהו חולון • עירוני מודיעין • מכבי עירוני אשדוד • שמשון כפר קאסם • מכבי שעריים • הפועל לוד • מכבי קריית מלאכי • בית"ר נורדיה ירושלים |

 |